Nuuskanaal verwerp EFF se rampokkery-bewerings | Maroela Media
Die nuuskanaal eNCA sê hy verwerp bewerings deur EFF-leier Julius Malema dat die kanaal stories manipuleer om hom as 'n rampokker uit te beeld.
Die kanaal het Vrydag in 'n verklaring ook gesê hy verwerp die bewerings dat hy beeldmateriaal van Malema verdonker in 'n poging om Malema meer ongewens te laat voorkom as absurd.
"Ons verwerp hierdie belaglike en gewaande opvattings. Ons is verbind tot die beginsels van regverdige, akkurate en onpartydige verslaggewing en nooi mnr. Malema om voorbeelde te verskaf van waar ons hom as sodanig uitgebeeld het, asook om die kwessie met die Uitsaaiklagtekommissie van Suid-Afrika op te neem," het Jeremy Maggs, hoofredakteur van enCA, gesê.
Die kanaal het gesê hy is ook diep bekommerd oor die party se besluit om die ondersoekende verslagspanne amaBhungane en die Daily Maverick se Scorpio-span by partypolitieke byeenkomste te verbied, nadat albei organisasies onthullings oor Malema en EFF-adjunkpresident, Floyd Shivambu, gedoen het.
"Albei die ondersoekeenhede doen belangrike en dapper werk deur korrupsie en wanbestuur aan die groot klok te hang en hulle pogings mag nie op enige manier in die wiele gery word nie.
"Die verbod van media-organisasies van politieke byeenkomste is die begin van 'n afdraande pad na die einde van demokratiese beginsels in Suid-Afrika.
"Ons gaan ook nie enige menings of byeenkomste van die EFF uitsaai, as hulle bona fide gedokumenteerde kritiek op die party hanteer deur die media eenvoudig te verbied nie. Ek doen 'n beroep op die EFF om sy posisie te heroorweeg."
Maggs het ook gesê enige beeldmateriaal van EFF-geleenthede wat die kanaal dek, sal aan amaBhungane en Scorpio beskikbaar gestel word.
eNCA Julius Malema
Ek kan werklik nie verstaan waarom dit so nodig is om Malema blootstelling te gee in ons nuusmedia nie. Boikot die man en sy gevolg, gee hulle absoluut GEEN dekking en kyk hoe vinnig hy sy wysie verander. Hy is in elk geval van nul en gener waarde
Dalk moet hy 'n slag sy mond toehou – dan sal hy al klaar beter lyk.
Warm sinkplaat koue kat? Of is dit arrogante kat warm pote? Of is dit kat sien sy gat? Anyway…netnou is ek in die moeiliheid oor ek n kat dom, arrogant, vermeteld, groot bek, magsbehep, onaantasbaar, onverandwoordbaar, skelm, kern korrup noem.